
תקנות הרשות השנייה לטלוויזיה ורדיו (השתתפות במכרז לזכיון לשידורי
רדיו בשפה הערבית), התשס"ב-2002.


היו"ר אברהם פורז:

	אנחנו דנים בתקנות הרשות השנייה לטלוויזיה ורדיו (השתתפות במכרז לזכיון לשידורי רדיו בשפה הערבית), התשס"ב-2002. 

אורי אולניק:

	כידוע לכולם, פעלה בעבר תחנה באיזור הצפון בשם רדיו 2000. לא משנה עכשיו מה היה התהליך, אבל בסופו של דבר התחנה הפסיקה את הפעילות שלה ומאז מנסה הרשות השנייה לטלוויזיה ורדיו לפתח מחדש את הענף של שידורי רדיו בשפה הערבית.

	אנחנו במשרד התקשורת נענינו לפנייתה של הרשות השנייה לטלוויזיה ורדיו להגדיר את איזור הכיסוי של התחנה במכרז, באופן שיוכלו לשמוע את התחנה לא רק מי שנוסע בכבישי הגליל אלא גם מי שנמצא באיזור המשולש. על ידי זה קיווינו שהאטרקטיביות של התחנה הזאת תהיה יותר גדולה כי קהל היעד שלה יכיל את רוב האוכלוסייה הערבית בישראל. בימים אלה מתפרסם המכרז, לאחר שהוא כבר פעם אחת התפרסם ולא היה מי שפנה. 

היו"ר אברהם פורז:

	היה מכרז?

אורי אולניק:

	הרשות השנייה לטלוויזיה ורדיו פירסמה מכרז. כיוון שלא היו מתמודדים היא נאלצה לבטל את המכרז ולפרסמו מחדש בימים אלה. מאחר והיתה התעניינות מצד גורמים שמבחינה מסחרית ראו במכרז הזה סוג של פוטנציאל עסקי, ומאחר שהכנסת במהלך חודש במרץ חוקקה את תיקון החוק ברדיו האיזורי, ומאחר שבאותו תיקון ניתן בידי שר התקשורת להתקין תקנות ולפנות לוועדה המכובדת כדי שתאשר לו את התקנות, פנינו לוועדה בבקשה להתקין את התקנות באופן שיתאפשר לגורמים שמעורבים בענף התקשורת להצטרף למכרז התלוי ועומד בימים אלה. צריך לזכור שמדובר בתחנה סקטוריאלית, לכן אנחנו בהחלט לא רואים מניעה לבוא ולאפשר במגזר הזה קצת יותר חופש פעולה. אנחנו לא חושבים שתהיה איזו שהיא פגיעה במובן הריכוזיות והשליטה בענף התקשורת אם ייכנסו גם מתחרים נוספים לתוך המכרז התלוי ועומד.

היו"ר אברהם פורז:

	מה הכוונה? מי שיש לו בערוץ 2 או בכבלים יוכל להתמודד?

נאוה בת-צור:

	הוא יוכל להתמודד במגבלות מסויימות. אחת הבעיות שהיתה לתחנה הקודמת היתה חוסר מקצועיות בהפעלת שידורים. אפשר אולי לברך על זה שייכנסו גורמים שיש להם נסיון בהפעלת שידורים. מי שיוכל להשתתף זה אחד שלא מחזיק יותר מ24% באמצעי שליטה מסוג כלשהו. 

אורי אולניק:
	
	הנוסח שמופיע במכתבו של שר התקשורת לוועדה הוא נוסח יותר ליבראלי, כי  הוא מאפשר למישהו בעל עניין בלווין, בעל עניין בכבלים או בעל עניין בזכייני ערוץ 2 לבוא ולהשתתף במכרז. מאחר ויש מחלוקות רציניות בנושא הבעלויות הצולבות בין הגורמים המעורבים, באנו היום עם הצעה שמצמצמת את הליבראליות שהועלתה בהצעתו של שר התקשורת.

אחמד טיבי:

	זה נוסח של המנכ"ל?

אורי אולניק:

	זה נוסח שמוסכם על משרד המשפטים, משרד התקשורת והרשות השנייה לטלוויזיה ורדיו. הוא מאפשר למי שהוא היום בעל מניות בערוץ 10 או בערוץ 2, דהיינו קשת, רשת וטלעד, והיקף השליטה שלו לא עולה על 24%, לגשת לתחנה הערבית, ובלבד שהוא לא יהיה בעל השליטה בה ולא יעלה על 40%. 

ג'עפר פרח:

	בנוסח הקיים זה לא ברור.

אורי אולניק:

	למה? כתוב 40%.

היו"ר אברהם פורז:

	לא משנה הנוסח.

אורי אולניק:

	אני מסביר את הרעיון.

היו"ר אברהם פורז:

	יתאימו את הנוסח להחלטה.

אורי אולניק:

	הרעיון הוא לפתוח את הדלת בפני מתעניינים פוטנציאליים שיש להם כבר עיסוק בתחום הטלוויזיה המסחרית שחיה מפרסומות מסחריות, כדי שהפעם יהיה מי שייגש.

תאופיק חטיב:

	ואם יש לו 24% בתבל?

אורי אולניק:

	הוא לא יכול לגשת. 

היו"ר אברהם פורז:

	האם יש לכם יסוד סביר להניח שאחרי התיקון הזה יהיו מתמודדים במכרז, או שתחזרו אלינו בעוד כמה חודשים?

אורי אולניק:

	היו פניות אל הרשות השנייה ואל השר מצד מתעניינים פוטנציאליים. לולא הפניות האלו לא היינו פה היום.

נאוה בת-צור:

	כרגע רכשו את המכרז 6 קבוצות. אחת מהקבוצות מעוניינת בתיקון. הבוקר קיבלתי עוד טלפון מקבוצה שביקשה אורכה להגשת המכרז במידה והתיקון יתקבל. קרוב לוודאי שהמועצה תענה לזה בחיוב. אנחנו חושבים שחשוב מאוד שיהיה ריבוי של מתמודדים.

היו"ר אברהם פורז:

	כן, אבל לחלק מהמתמודדים התקנות האלה לא נוגעות. 

אורי אולניק:

	רכישה איננה ערובה להצלחת המכרז, אבל הפעם אנחנו יותר אופטימיים.

היו"ר אברהם פורז:

	למרות ריבוי הרוכשים, ההנחה היא שדווקא אלה שהתקנה צריכה לעזור להם הם היותר רציניים. 

אורי אולניק:
	
 	בערוץ 10 עשרות רכשו את המכרז, אבל בסוף באו 4. 

ג'עפר פרח:

	אני חושב שנעשה פה משהו לא תקין. המכרז יצא לפני כחודש וחצי. כבר פעם אחת יצא מכרז. עכשיו, אחרי שנה וחצי, נזכרים שצריך לעשות תיקון. מביאים תיקון שמיועד לקבוצה אחת. זה מאוד בעייתי. כל הדיון העקרוני על בעלויות צולבות, הוא דיון עקרוני שמתקיים כבר שנים ולגבי כל התחנות. אני חושב שזה לא תקין לקחת את השידורים בערבית..

היו"ר אברהם פורז:

	אבל החוק מאפשר את זה.

אורי אולניק:

	רק לאחרונה עבר חוק שאיפשר את זה.

ג'עפר פרח:

	זה אחרי שהמכרז יצא והקבוצות רכשו. פתאום באה הקבוצה ואומרת..

היו"ר אברהם פורז:
	
	הם פוחדים להישאר עוד הפעם בלי מתמודדים.

ג'עפר פרח:

	החשש שלנו הוא, שזה הולך לתקוע את המכרז. עכשיו אנחנו שומעים שיש מתעניינים שמבקשים לדחות את המועד האחרון להגשת המכרז. אני חושב שהאוכלוסייה הערבית כבר לא צופה בערוצים המסחריים, בלוויינים. 



אורי אולניק:

	אין עניין של צפייה. מדובר על רדיו.

ג'עפר פרח:

	יש היום 35 תחנות פיראטיות ערביות ברדיו. 

אחמד טיבי:

	באיזור הזה.

ג'עפר פרח:

	אם מישהו מתל-אביב ישים שם מנהל שלא קשור לשטח, שלא קשור לאוכלוסייה הערבית, גם הרדיו הזה ייסגר. אם מגבילים את זה, אז למה ל-40%? 

היו"ר אברהם פורז:

	זה די שרירותי, אני מסכים איתך. 

ג'עפר פרח:

	אני חושב שצריך להגביל את זה להרבה פחות מ-40%. 

היו"ר אברהם פורז:

	צמצמו את זה.

ג'עפר פרח:

	זה לא ברור. ההחלטה של הוועדה צריכה להיות ברורה. הנוסח החדש לא הובא למועצת הרשות. 

היו"ר אברהם פורז:
	
	אבל זה סמכות השר.

ג'עפר פרח:

	חבל שהדיון הזה מתקיים בצורה כזאת. יש 6 קבוצות שמתמודדות. היה צריך להזמין את 6 הקבוצות כדי לשמוע את דעתן. 

היו"ר אברהם פורז:

	זאת תקנה. קבוצה שיש לה עד 40% לא חייבת לזכות. יכול להיות שתזכה קבוצה שהתקנה הזאת בכלל לא רלוונטית לגביה. את סיכויי הזכייה אני לא יודע. כמה, אגב, עולה לרכוש את המכרז?

נאוה בת-צור:

	העותק עשרת אלפים שקלים.

עלאא חליחל:

	אין סיבה לחשוש מחוסר כדאיות כלכלית. יש לנו 3 יזמים בקבוצה. אין חשש שלא ייגשו למכרז.

אורי אולניק:

	מדוע בפעם הקודמת לא ניגשו?

עלאא חליחל:

	אתה לא יכול לשאול אותי, אני לא הייתי בפעם הקודמת. אני מכיר 4 שפעילים מאוד בעניין הזה ורוצים לגשת. אין להם תמיכה מזכיין של ערוץ 2. למה צריך את זה? 

היו"ר אברהם פורז:

	זה לא אומר שאם נתקן את התקנה הם לא יזכו. זה רק פותח את הדלת.

עלאא חליחל:

	אני רק חולק על ההנחה היסודית שיש חשש.

אחמד טיבי:

	כלכלית אין סיכוי לקבוצות הערביות הניגשות מול ענקי התקשורת. 

היו"ר אברהם פ ורז:

	אני לא בטוח.

ג'עפר פרח:

	צריך להוכיח גב כלכלי במכרז.

תאופיק חטיב:

	רוצים להשוות אנשים שאין להם שום גב כלכלי ל"ענקים" של התקשורת. זה נכון שכדאי שיהיה פתח יותר רחב לכניסת יותר ויותר אנשים, אבל עצם זה שנתנו אפשרות שליטה של 40% זה יגרום לכך ששני זכיינים יישלטו בעסק הזה. 

היו"ר אברהם פורז:

	אבל מי שרוצה תחנה בערבית לא חייב לקחת שותפים מהתחום? אם הייתי צריך לפתוח תחנה בערבית הייתי לוקח שותף שיתמצה.

תאופיק חטיב:

	בסדר, אבל 40% זה דבר שנותן אפשרות של שליטה טוטאלית לשני זכיינים. אם המדיניות היא מדיניות ליבראלית,אז למה לתת פה אפשרות חזקה? למה לא 20%? 

היו"ר אברהם פורז:

	צמצמו את זה. זה התחיל ביותר, לא?

אחמד טיבי:

	אין ספק שכאשר אתה מתיר לאנשים בעלי אמצעים להיכנס, כמו ערוץ 10 או ערוץ 2, הם יהיו עדיפים על 6 הקבוצות המקומיות. זה מצב לא שוויוני מבחינת היכולת. אין לי ספק שמי שתיקן את החוק הזה לא רצה שהקבוצות הערביות ישלטו ברדיו הערבי, אלא שיהיה אפוטרופוס יהודי.

היו"ר אברהם פורז:

	אל תתעלם מזה שהיה מכרז שלא העלה תוצאות. היתה גם תחנה שנפלה.

אחמד טיבי:

	אפשר היה להציל את התחנה הזאת. היא נפלה גם משיקולים פוליטיים.

נאוה בת-צור:
	
	ממש לא.

אחמד טיבי:

	אנחנו יודעים שאמרו שהיא הסיתה בזמן ההפגנות..

נאוה בת-צור:

	חבר הכנסת טיבי, היא אפילו לא הגישה בקשה לתקופת זכיון שנייה. ביקשנו שהיא תגיש והיא לא הגישה. היא סגרה את עצמה.

אחמד טיבי:

	אין לי ספק שהחברה תיקח שותפים ערבים, אבל מי שיהיה בעל השליטה זה יהיה השותף האסטרטגי. זה מה שיהיה בסופו של דבר. על זה אני מתריע. 

היו"ר אברהם פורז:

	אבל יכול להיות באותה מידה, חבר הכנסת טיבי, איזה גורם יהודי של 40% שלא בא מתחום התקשורת.

אחמד טיבי:

	סביר להניח שהוא לא יתעניין בזה.

היו"ר אברהם פורז:

	במובן הזה של גורם יהודי חזק התקנה הזאת לא פותרת את הבעיה.

אחמד טיבי:

	אני לא באתי לכאן להגיד שאני מתנגד שיהודים יגשו. לדעתי חלק מ-6 החברות באים במשותף, אבל אין שם את הקטע הזה של השותף האסטרטגי של 40%. 





היו"ר אברהם פורז:

	אני לא יכול לקבל עכשיו החלטה. רצוי לקיים הצבעה. אני אבקש התייעצות סיעתית. מחר תתקיים ההצבעה. 

אתי בנדלר:

	אין ספק שנדרשת הסכמת המועצה לנוסח החדש. סדר הדברים הנכון הוא הסכמת המועצה ולאחר מכן אישור הוועדה. גם אם אישור הוועדה יינתן, האישור לא ייכנס לתוקפו עד שהמועצה תדון. 

דורון אבני:
	
	באנו בדברים עם משרד התקשורת בעניין הזה. אנחנו מודעים לבעייתיות הזאת.

נאוה בת-צור:

	אחד מהשיקולים לבחירת הזוכה זה אפיון התוכניות ומגוון ההצעות לאור התאמת מגמות הרשות, דרישות ההצעה לסקטור..

היו"ר אברהם פורז:

	הגברת בת-צור, כשרוצים שמישהו יזכה..

נאוה בת-צור:

	לא. היו דיונים במועצה. המועצה החליטה מפורשות "מתוך מגמה להעדיף הצעה אשר זיקתה לאיזור, לסקטור חזקה וטבעית, ואשר תשקף טוב יותר את מגוון הדיעות והטעמים ותתן ביטוי למרקם החברתי, בין היתר את כוח האדם השידורי והבעלים."

היו"ר אברהם פורז:

	אנחנו נקיים מחר את ההצבעה. אני מאוד מודה לכם.

הישיבה ננעלה בשעה 13:15


























	





